《是咁的,法官閣下》話咁快已經去到結局篇,劇中飾演阿Bell嘅細細粒因為被杜大偉飾演嘅Lone虐打而跟佬走,結果變成殺人及肢解屍體案疑犯,由於Bell本身乃低智商人士,面對指控完全無力反駁,只係識得喊同喊,同過往佢多數飾演嘅角色有所不用,佢自己亦喺fb寫到為《是咁的》投入了不少心思,希望觀眾能感受到不一樣的她,並指「哭得眼睛也快瞎了,情緒一直進入狀態內」,而喺噚晚(27日)嗰集,陳志健飾演嘅鬼,於警局內指細細粒將屍體切開一碌碌,而另一邊廂,細細粒則好無助咁承認自己有買過牛肉刀同雪櫃……
細細粒因被虐打而跟陳志健走人,結果一身蟻。
陳志健殺雙親後,再拖埋細細粒落水一齊肢解屍體。
細細粒接受電話訪問時透露呢一幕可以話係一個序幕。「我係無殺人,但有處理屍體,之後我基本上都係喊戲,喊到監製都話要cut走啲。」細細粒雖然很想入戲,但現實中完全未經歷過殺人、分屍等行為,所以當監製跟佢講解劇情、要求喊出絕望、驚慌感覺時,都覺得有少少難。「我最後係困咗自己喺監倉入面45分鐘,令自己陷入一個情緒當中,再加上拍攝之前睇咗《踏血尋梅》,所以都做到監製想要嘅嘢。」
細細粒為令自己入戲,用盡不用的方法。
細細粒嘅戲份雖然唔算多,拍攝時間約為一個月左右,但由於每日都要喊,所以都幾有挑戰性。「因為要保持住嗰個情緒,所以當時個人係怪怪哋,每日返屋企隻眼都腫晒,阿媽都有問咩事,好在佢都明我做咩緊。」其實細細粒向來都易喊,但喊足一個月都唔係易事,除咗試過喊到唔知做乜,亦試過喊到眼乾。「一日至少喊4個鐘,最勁好似係8個鐘,因為要拍單機同wide shot,有次真係喊唔出,我拎咗爸爸張遺照出嚟睇,即刻崩潰。」問到Bell最後能否脫罪,細細粒就大賣關子,但就暗示因為有角色會死,令佢更難甩身……
細細粒:「我都有問監製點解對我咁有信心。」
劇集播出後,唔少網友都大讚細細粒演技十分出色,又叫佢多啲返大台拍劇,其實細細粒已差不多兩年未有拍大台劇,今次以《是咁的》同觀眾見面,且反應咁好,相信大家好快又會見到佢嘅作品。提到與陳志健處理屍體一幕,細細粒指有部分鏡頭只需拍出感覺。「其實現場拍唔係好恐怖,監製見到我係咁震以為我驚,其實係因為我跪到好痛,生理比心理痛苦,同埋塊面啲血係噴上去,都係咁補。」細細粒表示雖然監製拍攝前有收集相關資料給她參考,但佢就一直都無睇,直到劇集播出後,她才上網查看。「覺得自己真係演繹出低智人士嘅無辜,而陳志健嘅眼神亦好令人心寒。」
黃賢智為細細粒一案做辯護律師,細細粒大讚對方十分專業。「就算拍我單頭佢都會留喺廠,因為佢想睇我發揮成點再配合返,唔會話因為我要拍好耐佢出廠休息下。」